กระทรวงการคลัง เตรียมเปิดให้ตรวจสอบสถานะการลงทะเบียน โครงการลงทะเบียนเพื่อสวัสดิการแห่งรัฐ ปี 2565
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า โครงการลงทะเบียนเพื่อสวัสดิการแห่งรัฐ ปี 2565 มีประชาชนลงทะเบียนแล้วทั้งสิ้น 13,111,355 ราย (15 กันยายน 2565 เวลา 15.00 น.) โดยลงทะเบียนผ่านเว็บไซต์ 8,373,969 ราย และหน่วยงานรับลงทะเบียน 4,737,386 ราย ทั้งนี้ สามารถลงทะเบียนได้ทางเว็บไซต์ https://บัตรสวัสดิการแห่งรัฐ.mof.go.th หรือ https://welfare.mof.go.th ได้ตั้งแต่เวลา 6.00 น. ถึง 23.00 น. ของทุกวัน และหน่วยงานรับลงทะเบียนทั้ง 7 หน่วยงาน ได้แก่ สาขาของธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารกรุงไทย สำนักงานคลังจังหวัดทั่วประเทศ ที่ว่าการอำเภอทั่วประเทศ สำนักงานเขตกรุงเทพมหานครทั้ง 50 เขต และศาลาว่าการเมืองพัทยา ได้จนถึงวันที่ 19 ตุลาคม 2565สำหรับผู้ที่ลงทะเบียนและมีสถานะแสดงข้อความว่า “กระทรวงการคลังได้รับข้อมูลการลงทะเบียนของท่านครบถ้วนแล้ว” สามารถตรวจสอบสถานะได้ทุกวันศุกร์ของสัปดาห์ถัดไป ผ่านเว็บไซต์ หรือให้หน่วยงานรับลงทะเบียน โดยผู้ที่ลงทะเบียนระหว่างวันที่ 5 – 8 กันยายน 2565 สามารถตรวจสอบสถานะได้ตั้งแต่วันพรุ่งนี้ (16 ก.ย. 65) เมื่อตรวจสอบข้อมูลแล้ว พบว่า “สถานการณ์ลงทะเบียนสมบูรณ์” ให้ผู้รอผลการตรวจสอบคุณสมบัติ โดยจะประกาศในช่วงเดือนมกราคม 2566 ส่วนกรณี“สถานการณ์ลงทะเบียนไม่สมบูรณ์” จะต้องติดต่อขอแก้ไขข้อมูล ณ หน่วยงานรับลงทะเบียนที่ผู้ลงทะเบียนได้ยื่นแบบฟอร์มไว้เท่านั้น หรือผู้ที่ลงทะเบียนผ่านเว็บไซต์ สามารถติดต่อแก้ไขข้อมูลที่หน่วยงานรับลงทะเบียนใดก็ได้ โดยจะต้องแก้ไขให้แล้วเสร็จภายในวันที่ 3 พฤศจิกายน 2565